Diari Oficial de la Generalitat Valenciana


Sumari del DOGV 5761, del 13-05-2008 (2008/5928)

ACORD de 9 de maig de 2008, del Consell, pel qual establix el nou programa d'autoconcertació per a la reducció de la llista d'espera quirúrgica en el sistema sanitari de la Comunitat Valenciana, i modifica les remuneracions per a determinades activitats de detecció precoç del càncer.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5761

Data del DOGV
:   13-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5928


Data del document
:   09-05-2008

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * política sanitària
    * sistema sanitari
    * personal sanitari
    * remuneració del treball
    * cirurgia
    * professió sanitària
    * concurs administratiu

ACORD de 9 de maig de 2008, del Consell, pel qual establix el nou programa d'autoconcertació per a la reducció de la llista d'espera quirúrgica en el sistema sanitari de la Comunitat Valenciana, i modifica les remuneracions per a determinades activitats de detecció precoç del càncer. [2008/5928]  
El Consell, en la reunió del dia 9 de maig de 2008, va adoptar l'acord següent:   
El Consell, en la reunió del dia 27 de gener de 2006, va adoptar l'acord pel qual establia el programa d'autoconcertació amb l'objectiu de contribuir a la reducció de la demora mitjana dels pacients en la llista d'espera quirúrgica, i també del nombre de pacients en esta situació. Per a això, i sense perjuí d'altres mecanismes establits amb la mateixa finalitat, l'acord preveia que els servicis de les institucions sanitàries de l'Agència Valenciana de Salut que complisquen determinats requisits puguen participar en el programa per a la reducció gradual de les demores quirúrgiques, que consistix en la realització d'intervencions fora de la jornada laboral ordinària a pacients propis o d'altres centres pròxims, amb la compensació econòmica consegüent.  
Després de l'avaluació favorable del programa d'autoconcertació, el Consell, en la reunió del dia 20 d'abril de 2007, va decidir donar-li continuïtat, i el va prorrogar fins al 31 de desembre de 2007, per a mantindre el seu efecte en la reducció de les demores i en la incentivació dels professionals.  
L'experiència d'estos dos anys ha sigut altament positiva i el programa ha demostrat que és útil per a aconseguir l'objectiu de reducció de demores i que és valuós com a mecanisme d'incentivació dels professionals més eficients. La descentralització i l'autonomia en la presa de decisions i en la gestió dels recursos que propugna la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, junt amb l'experiència acumulada, aconsellen fer un pas més en este sentit, i combinar la major capacitat de decisió amb una major exigència en la responsabilitat dels resultats. Amb esta finalitat, es transferix al departament de salut la decisió dels servicis i unitats participants en el programa, i s'exigixen resultats no a nivell dels participants sinó a nivell del propi departament, seguint el model que ja va consolidar el Decret 38/2007, de 13 d'abril, del Consell. Per a això, i amb la finalitat de poder planificar amb precisió la despesa associada a este programa, s'assigna una quantitat fixa per a cada exercici i s'establixen les regles per a distribuir-la.  
En conseqüència, es proposa renovar el programa d'autoconcertació amb algunes modificacions que condicionen la recepció de fons a la consecució d'objectius, fixant-ne la quantitat global i confiant la gestió intradepartamental del programa als responsables de la gestió del departament de salut.  
D'altra banda, el Decret 15/2007, de 9 de febrer, del Consell, pel qual s'establixen mecanismes per a agilitar l'assistència sanitària als processos oncològics, emmarca la resolució dels processos oncològics com una de les prioritats del sistema sanitari públic, i disposa mecanismes efectius per a agilitar la confirmació diagnòstica i l'inici del tractament amb la finalitat que l'atenció sanitària es faça en temps adequats des del punt de vista clínic i social, també pel que fa a la detecció precoç del càncer.  
L'Acord de 28 d'abril de 2006, del Consell, establix les remuneracions per a determinades activitats de detecció precoç del càncer colorectal, i l'Acord de 25 de març de 2003, del Consell, establix les retribucions que s'apliquen, entre altres, per a determinades activitats de detecció precoç del càncer de mama.  
El temps transcorregut des de l'entrada en vigor d'ambdós acords, i el fet que no s'han modificat les quantitats econòmiques previstes per a cada intervenció en proporció semblant a altres remuneracions per activitats fora de l'horari laboral i d'atenció continuada, en fa necessària la modificació.  
Per tot això, després que s'ha negociat en la Mesa Sectorial de Sanitat, d'acord amb el que preveuen els articles 31 i següents de la Llei 7/2007, de 12 d'abril, de l'Estatut Bàsic de l'Empleat Públic, a proposta del conseller de Sanitat, el Consell  
ACORDA  
Primer  
1. Aprovar el programa d'autoconcertació per a la reducció de la llista d'espera quirúrgica en els termes que conté l'annex.  
2. La quantia de les retribucions per la realització d'activitats quirúrgiques fora de la jornada ordinària, en el marc del programa d'autoconcertació per a la reducció de la llista d'espera quirúrgica, passa a ser per a l'any 2008 la següent:  
- Personal del grup A: 300,68 euros per sessió.  
- Personal del grup B: 195,44 euros per sessió.  
- Personal del grup C: 120,27 euros per sessió.  
- Personal del grup D: 90,20 euros per sessió.  
- Personal del grup E: 66,07 euros per sessió.  
3. La quantitat destinada al programa d'autoconcertació per a la reducció de la llista d'espera quirúrgica en els termes continguts en l'annex és de 3.000.000 d'euros per a l'exercici 2008.  
Segon  
1. Suprimir els punts 4 i 5 de l'apartat II de l'annex de l'Acord de 28 d'abril de 2006, del Consell, que establix les remuneracions per a determinades activitats de detecció precoç del càncer colorectal.  
2. La quantia de les retribucions fixades en l'apartat III de l'annex de l'Acord de 28 d'abril de 2006, del Consell, que establix les remuneracions per a determinades activitats de detecció precoç del càncer colorectal, passa a ser per a l'any 2008:  
- Facultatiu especialista que fa la colonoscòpia o la sedació profunda: 38,55 euros.  
- Diplomat en infermeria: 25,05 euros.  
- Auxiliar d'infermeria: 12,14 euros.  
Tercer  
1. Queden suprimits els punts 4 i 5 de l'apartat 2n de l'annex II de l'Acord de 25 de març de 2003, del Consell, que establix les retribucions aplicables, entre altres, per a determinades activitats de detecció precoç del càncer de mama.  
2. La quantia de les retribucions fixades per al personal facultatiu especialista per la segona lectura de mamografies en el punt 4 de l'apartat 2n de l'annex II de l'Acord de 25 de març de 2003, del Consell, que establix les retribucions aplicables, entre altres, a determinades activitats de detecció precoç del càncer de mama, passa a ser per a l'any 2008 de 201,12 euros per cada 100 dones participants en el cribratge. En el cas que un facultatiu especialista supere en un mateix any les 7.000 dones participants, es retribuirà per l'excés a raó de 231,29 euros per cada 100 dones.  
3. La quantia de les retribucions fixades en el punt 4 de l'apartat 3r de l'annex II de l'Acord de 25 de març de 2003, del Consell, que establix les retribucions aplicables, entre altres, a determinades activitats de detecció precoç del càncer de mama, passa a ser per a l'any 2008:  
- Facultatiu especialista (sessions de 1ª lectura): 231,29 euros.  
- Diplomat en infermeria: 150,34 euros.  
- Tècnics especialistes: 91,80 euros.  
- Auxiliars d'infermeria i auxiliars de gestió: 72,85 euros.  
Quart  
1. Este acord es prorroga per terminis d'un any, amb la condició que continue l'activitat i que hi haja la consignació consegüent de crèdit en l'exercici corresponent.  
2. Les quantitats previstes en este acord en concepte de retribucions als professionals s'aniran incrementant en els exercicis successius en la mateixa proporció en què ho facen les retribucions dels empleats públics d'acord amb els Pressupostos Generals de l'Estat i de la Generalitat.  
Cinqué  
Es crea la Comissió de Seguiment d'este acord. Esta comissió és paritària i està formada per representants de la conselleria de Sanitat i de les organitzacions sindicals presents en la Mesa Sectorial de Sanitat i que han signat l'Acord d'autoconcertació de 28 d'abril de 2008, o s'hi han adherit posteriorment.  
Sisé  
Facultar el conseller de Sanitat per a dictar els actes administratius necessaris per a l'execució del que disposa este acord.  
Seté  
Ordenar la publicació del present acord en el Diari Oficial de la Comunitat Valenciana.  
València, 9 de maig de 2008  
El vicepresident primer i secretari del Consell,  
VICENTE RAMBLA MOMPLET  
ANNEX  
Programa d'autoconcertació per a la reducció  
 de la llista d'espera quirúrgica  
1. Objectiu  
Millorar la gestió de la llista d'espera quirúrgica, incentivant els departaments de salut que demostren ser més eficients en el control de la demora, per mitjà de l'assignació d'un pressupost específic per a la realització d'activitat quirúrgica fora de la jornada ordinària.  
2. Àmbit d'aplicació  
El programa d'autoconcertació per a la reducció de la llista d'espera quirúrgica s'aplica en els departaments de salut gestionats directament per l'Agència Valenciana de Salut.  
3. Pressupost  
3.1. Per delegació del Consell, els consellers de Sanitat i d'Economia i Hisenda i Ocupació han de determinar cada any la quantitat destinada al programa d'autoconcertació per a la reducció de la llista d'espera quirúrgica.  
3.2. L'Agència Valenciana de Salut ha de distribuir a cada Departament de Salut un muntant econòmic que es destine a l'activitat quirúrgica fora de la jornada ordinària, segons les previsions que conté este annex. En cap cas el conjunt dels departaments de salut pot destinar a este programa una quantitat superior a l'assignada segons el que disposa l'apartat 3.1 d'este annex.  
4. Procediment de distribució del pressupost en l'exercici 2008  
4.1. El primer semestre de l'any 2008 es distribuïx la meitat de la quantitat a què fa referència l'apartat 3.1 d'este annex entre tots els departaments de salut en proporció al nom-bre d'intervencions programat fet l'any 2007. Esta proporció és, per tant:  
Departament 1: 1,64%  
Departament 2: 4,80%  
Departament 3: 2,81%  
Departament 4: 3,45%  
Departament 5: 11,28%  
Departament 6: 3,63%  
Departament 7: 16,90%  
Departament 8: 1,06%  
Departament 10: 6,19%  
Departament 12: 3,12%  
Departament 13: 2,74%  
Departament 14: 5,07%  
Departament 15: 2,45%  
Departament 16: 2,48%  
Departament 17: 5,39%  
Departament 18: 3,58%  
Departament 19: 12,95%  
Departament 20: 6,09%  
Departament 21: 4,37%  
4.2. En el segon semestre de l'any 2008 es distribuïx la meitat de la quantitat a què fa referència l'apartat 3.1 d'este annex entre tots els departaments de salut amb la proporció que dóna l'expressió següent:  
   
On:  
Pesd és la proporció del pressupost semestral que correspon al departament de salut d.  
Fd és el factor de proporcionalitat que correspon al departament de salut d d'acord amb la llista de l'apartat 4.1. Este factor s'actualitzarà cada any amb les dades de l'últim any disponible.  
Cd és el grau de compliment dels objectius de millora de la gestió de la llista d'espera a què fa referència l'apartat 7, d'acord amb el sistema d'avaluació de l'apartat 8, i referit al departament de salut d i al semestre immediatament anterior.  
Els tres valors anteriors estan necessàriament compresos entre 0 i 1. La suma del denominador s'estén a tots els departaments de salut participants en el programa.  
5. Procediment de distribució del pressupost en exercicis posteriors al 2008  
5.1. Cada any s'ha d'actualitzar el valor dels factors de proporcionalitat de l'apartat 4.1 amb les dades d'intervencions programades de l'any anterior.  
5.2. Cada semestre es distribuïx la meitat de la quantitat a què fa referència l'apartat 3.1 per a l'exercici, amb el criteri arreplegat en l'apartat 4.2.  
6. Objectius de cada departament  
6.1. L'Agència Valenciana de Salut ha d'establir a l'inici de cada semestre els indicadors relacionats amb la gestió de la demora quirúrgica sobre els quals exigix el compliment d'objectius i el pes de cada un en el resultat final.  
6.2. A l'inici de cada semestre, l'Agència Valenciana de Salut ha de comunicar a cada departament, i per a cada indicador dels inclosos en l'apartat 6.1, el valor inicial i el valor objectiu. El valor inicial és el resultat de l'indicador referit al semestre immediatament anterior, i el valor objectiu és el valor que ha d'aconseguir l'indicador en acabar el semestre per al qual es fixa l'objectiu.  
7. Avaluació del compliment d'objectius  
L'avaluació del compliment d'objectius és proporcional al grau d'èxit dels objectius i es calcula per mitjà de l'expressió següent:  
   
El compliment mai estarà per davall de 0 ni per damunt d'1, per la qual cosa, si es dóna el primer cas, es prendrà 0 com a grau de compliment i, si es dóna el segon, es prendrà 1.  
8. Utilització del pressupost  
El Departament de Salut pot usar el pressupost assignat en el marc d'este programa per a la realització d'activitat quirúrgica fora de la jornada ordinària. La compensació per la participació dels distints professionals en l'activitat exercida en el marc d'este programa, i referida a sessions de 7 hores de duració, és l'establida per l'acord corresponent del Consell.